RAPPORT TAL-KUMMISSJONI LILL-PARLAMENT EWROPEW U LILL-KUNSILL Is-sistema tal-Iskejjel Ewropej fl-2012 /* COM/2013/0714 final */





WERREJ 1........... Introduzzjoni................................................................................................................... 4 2........... Is-sitwazzjoni fl-iskejjel................................................................................................... 4 2.1........ Alicante.......................................................................................................................... 4 2.2........ Bergen........................................................................................................................... 4 2.3........ Brussell.......................................................................................................................... 5 2.4........ Culham........................................................................................................................... 5 2.5........ Frankfurt........................................................................................................................ 6 2.6........ Karlsruhe....................................................................................................................... 6 2.7........ Il-Lussemburgu............................................................................................................... 6 2.8........ Mol................................................................................................................................ 6 2.9........ Munich........................................................................................................................... 7 2.10...... Varese........................................................................................................................... 7 3........... Żviluppi baġitarji u sfidi................................................................................................... 7 4........... Żviluppi politiċi u sfidi...................................................................................................... 8 4.1........ Skejjel akkreditati........................................................................................................... 8 4.2........ Iffullar / infrastruttura....................................................................................................... 9 4.3........ Qsim tal-ispejjeż mill-Istati Membri............................................................................... 10 4.4........ Tariffi tal-iskola tal-Kategorija III.................................................................................. 10 4.5........ Każijiet legali................................................................................................................ 11 4.6........ Awditu intern................................................................................................................ 11 5........... L-iżviluppi u l-isfidi organizzattivi u pedagoġiċi............................................................... 11 5.1........ Ir-riforma tal-baċċellerat Ewropew............................................................................... 11 5.2........ Azzjonijiet għal studenti bi Bżonnijiet Edukattivi Speċjali (BES)...................................... 12 5.3........ Organizzazzjoni tal-istudji fiċ-ċiklu sekondarju............................................................... 12 6........... L-isfidi tal-futur............................................................................................................. 12 1. Introduzzjoni L-2012 kienet sena relattivament stabbli għas-sistema tal-Iskejjel Ewropej (SSE) bl-ambizzjoni li żżomm il-kwalità għolja tat-tagħlim filwaqt li tipprova tikkontrolla kontinwament il-baġit. L-użu effiċjenti tar-riżorsi, flimkien mal-baġit allokat kien biżżejjed għat-tħaddim bla xkiel tas-sistema fl-2012. Fl-2011 kien diġà nħass xi ftit impatt mid-deċiżjonijiet meħuda u fl-2012 ġew deċiżi miżuri ulterjuri li kellhom influwenza pożittiva fuq l-SSE fis-snin li ġejjin. Madankollu, in-numru dejjem akbar ta' studenti flimkien man-nuqqas ta’ qbil bejn l-Istati Membri dwar il-kwistjoni tal-kondiviżjoni tal-ispejjeż għadu jikkostitwixxi sfida kritika għas-sistema. Billi xi Stati Membri ma ssodisfawx l-obbligi tagħhom li jissekondaw lill-għalliema u jipprovdu l-infrastruttura, il-kontribuzzjoni finanzjarja tal-UE tal-baġit tal-SSE għal darb'oħra reġgħet żdiedet fl-2012, u s-sitwazzjoni x’aktarx li se tiggrava jekk ma tinstabx soluzzjoni sostenibbli għall-problema. Għalhekk il-Kummissjoni qiegħda tħeġġeġ lill-Istati Membri biex jagħmlu progress fid-dibattitu dwar il-kondiviżjoni tal-ispejjeż. Fi Brussell u l-Lussemburgu avvenimenti ewlenin kienu jinkludu l-ftuħ tal-iskola Brussell IV f’Laeken u l-iskola Lussemburgu II f’Bertrange/Mamer. Madankollu, l-għadd ta’ studenti fl-iskejjel fi Brussell qed jikber b’mod kostanti u diversi skejjel fi Brussell jibqgħu serjament iffullati. Il-Kummissjoni flimkien mas-Segretarjat Ġenerali tal-Iskejjel Ewropej insistew tul is sena 2012 biex jiksbu proposta formali mill-awtoritajiet Belġjani dwar il-post għall-ħames skola fi Brussell. 2. Is-sitwazzjoni fl-iskejjel 2.1. Alicante Il-popolazzjoni skolastika żdiedet kemxejn u laħqet l-1 052 student fil-bidu tas-sena skolastika 2012/2013[1]. Għall-ewwel darba sa mill-ħolqien tagħha 10 snin ilu, l-istudenti tal-Kategorija I[2] jikkostitwixxu aktar minn nofs (54,8 %) il-popolazzjoni tal-iskola. Dawn essenzjalment huma wlied l-impjegati tal-Uffiċċju għall-Armonizzazzjoni tas-Suq Intern (OHIM). Hemm erba’ taqsimiet lingwistiċi fl-iskola (DE, EN, ES u FR), li minnhom, bħal fis-snin preċedenti, l-Ispanjol huwa l-aktar wieħed popolat (37,2 %). 2.2. Bergen L-għadd ta’ studenti kompla jonqos u niżel għal 556, minn 578 fis-sena skolastika 2011/2012, u 595 fl-2010/2011. Il-maġġoranza tal-istudenti (80,4 %) huma dawk tal-Kategorija III (447). L-għadd ta' studenti fil-Kategorija I (108) żdied bi ftit u jikkostitwixxi 19,4 % tal-popolazzjoni skolastika totali. L-iskola ċċelebrat il-50 anniversarju tagħha fl-2013 u ċ-ċelebrazzjonijiet laħqu l-qofol tagħhom biż-żjara tal-Maestà Tagħha r-Reġina Beatrix f'Marzu. 2.3. Brussell Il-popolazzjoni tal-istudenti fl-iskejjel Ewropej ta’ Brussell qiegħda tikber kontinwament, u fil-bidu tas-sena skolastika 2012/2013 din laħqet 10 606 studenti, meta mqabbla ma’ 10 285 is-sena ta’ qabel (+ 3,1 %). Xi skejjel baqgħu ffullati b'mod drastiku; madankollu, il-ftuħ ta' bini ġdid għall-iskola ta’ Brussell IV f’Laeken f’Settembru 2012 għen xi ftit fit-tnaqqis tal-għadd ta’ studenti fl-iskola Brussell I u kkontribwixxa biex il-popolazzjoni fi Brussell II u III tistabbilizza ruħha. L-iskola ta’ Brussell I f’Uccle rat l-akbar tnaqqis ta' studenti, minn 3 131 student fl-2011/2012 għal 3 040 matul l-2012/2013. Minħabba xogħlijiet ta’ restawr ippjanati mir-"Régie des Bâtiments"[3] fil-binja msejħa Fabiola ġie deċiż li t-taqsimiet kollha tan-nursery u tal-primarja 1 jittieħdu temporanjament fis-sit f’Berkendael minn Settembru 2012 sa tmiem is-sena skolastika 2014/2015 meta huwa mistenni li jitlestew ix-xogħlijiet. L-iskola f’Woluwe, Brussell II, tilqa' l-akbar popolazzjoni ta' studenti fost l-iskejjel Ewropej kollha, bi 3 144 student fil-bidu tas-sena skolastika 2012/2013. Il-ftuħ tal-parkeġġ il-ġdid għall-karozzi tal-linja tejjeb is-sigurtà tal-grawnd intern tal-iskola hekk kif aktar minn 50 xarabank tal-iskola ma għandhomx aktar għalfejn jidħlu fl-istabbiliment tal-iskola. B’2 892 student irreġistrat f’Settembru 2012, il-popolazzjoni tal-iskola f’Ixelles, Brussell III, hija waħda stabbli meta mqabbla mas-sena skolastika preċedenti bis-saħħa tal-politika ta’ reġistrazzjoni fis-seħħ fl-SE fi Brussell[4]. Madankollu, l-iskola għadha ffullata u dan jikkawża diffikultajiet prattiċi ta' kuljum speċjalment fil-faċilitajiet komuni (il-librerija, is-sala tal-isport, il-grawnd, eċċ.). Kien hemm 1 530 student li bdew is-sena skolastika 2012/2013 fil-bini l-ġdid tal-iskola ta’ Brussell IV f’Laeken. Is-sit il-ġdid ġie inawgurat uffiċjalment fl-24 ta’ Ottubru 2012 mill-President Barroso, il-Viċi President Šefčovič, is-Segretarju tal-Istat Verherstraeten u l-Ministru Smets, fil-preżenza tal-Maestà tagħhom ir-Re Albertu II u r-Reġina Paola. Hemm sitt taqsimiet lingwistiċi fl-iskola, inkluża dik Bulgara li għadha kif inħolqot. Barra minn hekk, it-Taqsima Rumena se tiftaħ f’Settembru 2013, kif ikkonfermata mir-rappreżentanti Rumeni fil-Laqgħa tal-Bord tal-Gvernaturi f’Diċembru 2012. L-iskola f’Laeken se tilħaq il-kapaċità sħiħa tagħha qabel iż-żmien mistenni. Minħabba x-xejra ta' tkabbir kontinwu fl-għadd ta’ studenti li jirreġistraw fl-iskejjel ta’ Brussell u l-iffullar f’uħud mill-iskejjel hemm ħtieġa evidenti għall-ħames skola li għandha tinfetaħ fi Brussell sal-2015 kif diġà ntalab mill-Bord tal-Gvernaturi tal-Iskejjel Ewropej fl-2010. 2.4. Culham Wara d-deċiżjoni tal-2007 tal-Bord tal-Gvernaturi li gradwalment sal-2017 titneħħa l-iskola Ewropea tat-Tip I[5] l-ebda student ma kien ammess fil-livell primarju 1 u dak tan-nursery, u l-popolazzjoni skolastika naqset bi 8,5 %, minn 745 fl-2011 għal 682 fil-bidu tas-sena skolastika 2012/2013. L-Iskola mingħajr ħlas il-ġdida mmexxija mill-awtoritajiet nazzjonali ilha miftuħa fis-sit ta' Culham minn Settembru 2012 u tilqa’ fiha s-sentejn tan-nursery u l-ewwel u t-tieni sena primarja. Din se tkun qed tikkondividi l-infrastruttura mal-Iskola Ewropea ta’ Culham sal-2017 u mbagħad se teħodha kompletament wara l-għeluq definittiv tagħha. 2.5. Frankfurt Fl-2012 l-iskola ta' Frankfurt iċċelebrat l-10 anniversarju tagħha, għal darb'oħra b'għadd akbar ta' studenti. L-iskola rat żieda fil-popolazzjoni ta' 4,8 %, minn 1 136 fil-bidu tas-sena skolastika 2011/2012 għal 1 191 f’Settembru 2012. Il-maġġoranza tal-istudenti (823) fl-iskola jappartjenu għall-Kategorija I, prinċipalment it-tfal tal-persunal tal-Bank Ċentrali Ewropew. Il-problemi ta' saturazzjoni li l-iskola ilha ssofri minnhom għal snin sħaħ komplew jiżdiedu u aktarx li se jkomplu jiggravaw biż-żieda mistennija fil-persunal tal-Bank Ċentrali Ewropew b'rabta mas-Superviżjoni Bankarja. Fuq talba tal-Kummissjoni u l-Uffiċċju tas-Segretarju Ġenerali tal-SE (OSGES) il-kwistjoni se tiġi diskussa mill-Bord tal-Gvernaturi fl-2013. 2.6. Karlsruhe Il-popolazzjoni tal-istudenti fl-iskola ta’ Karlsruhe kompliet tonqos u fil-bidu tas-sena skolastika 2012/2013 laħqet total ta’ 911-il student, li 173 minnhom biss huma studenti tal-Kategorija I (19 %). L-istudenti tal-Kategorija III jibqgħu l-aktar numerużi, iżda l-għadd tagħhom naqas matul is-snin minn 524 fl-2009 għal 484 fl-2012 (53 %). Karlsruhe għandha l-ogħla ammont ta’ kuntratti ffirmati ma’ kumpaniji tal-iskejjel kollha, u l-akbar sehem ta’ studenti fil-Kategorija II (28 % fl-2012/2013). L-Iskola Ewropea ta' Karlsruhe ġiet inawgurata fl-1963 u ċ-ċelebrazzjonijiet tal-kommemorazzjoni tal-50 anniversarju jseħħu tul is-sena skolastika 2012/2013 kollha. 2.7. Il-Lussemburgu Bil-ftuħ ta’ bini ġdid f’Bertrange/Mamer għall-iskola Lussemburgu II f’Settembru 2012 ngħata bidu għal kapitolu ġdid għall-Iskejjel Ewropej fil-Lussemburgu. Kien hemm 2 715-il student li bdew is-sena skolastika l-ġdida fl-iskola tal-Lussemburgu I. Billi l-koabitazzjoni mal-iskola Lussemburgu II intemmet bil-ftuħ ta’ din tal-aħħar f’Bertrange/Mamer f’Ottubru 2012, il-problema tal-iffullar fl-iskola Lussemburgu I ġiet solvuta. Billi l-iskola Lussemburgu I hija l-aktar waħda li ilha, din iċċelebrat is-60 anniversarju tagħha fl-2013. Is-sit il-ġdid għall-iskola ta’ Lussemburgu II ġie inawgurat uffiċjalment fil-preżenza tal-Viċi President Šefčovič u l-Ministri Wiseler u Delvaux-Stehres fl-1 ta’ Ottubru 2012. L-iskola akkomodat 1 965 student fi tmien taqsimiet lingwistiċi (iċ-Ċek, il-Ġermaniż, id-Daniż, il-Grieg, l-Ingliż, il-Franċiż, l-Ispanjol u t-Taljan). L-awtoritajiet Lussemburgiżi għenu biex iddaħħlu fis-seħħ servizzi ta’ trasport għall-istudenti tal-iskola ta' Bertrange/Mamer u pprovdew sistema mingħajr ħlas għal servizz ta' trasport bejn iż-żewġ siti tal-iskola. 2.8. Mol L-Iskola Ewropea ta’ Mol laqgħet 744 student fil-bidu tas-sena skolastika 2012/2013 (23 inqas mis-sena ta’ qabel), li minnhom 593 kienu studenti tal-Kategorija III u 140 tal-Kategorija I. Id-daqs tat-taqsima Ġermaniża reġa’ naqas minn 72 fl-2011 għal 64 fl-2012. It-taqsimiet tal-Olandiż u l-Ingliż jgħoddu 263 u 262 studenti rispettivament, filwaqt li dik Franċiża 155. 2.9. Munich Għal sena oħra l-iskola ta’ Munich rat tkabbir kostanti fil-popolazzjoni tal-istudenti tagħha, minħabba n-numru dejjem akbar ta’ persunal impjegat fl-Uffiċċju Ewropew tal-Privattivi. Mill-2063 student li jiffurmaw il-popolazzjoni ta' din l-iskola, 78 % kienu tal-Kategorija I, u l-iskola hija obbligata tapplika politika ta’ reġistrazzjoni restrittiva sal-2017, meta għandha titlesta l-kostruzzjoni ta’ estensjoni tal-iskola. 2.10. Varese Il-popolazzjoni skolastika tal-iskola f’Varese baqgħet stabbli, b’1 384 student irreġistrati fil-bidu tas-sena skolastika 2012/2013. Aktar minn nofs l-istudenti jappartjenu għall-Kategorija I, u l-għadd ta’ studenti tal-Kategorija II kompla jonqos minħabba l-kriżi kurrenti. Minkejja l-wegħdiet mill-awtoritajiet Taljani u n-noti ta’ tfakkir mibgħuta mill-Kummissjoni, l-iskola għadha ma ngħatatx somma f’daqqa ta' EUR 400 000 maħsuba għat-titjib tal-infrastruttura. 3. Żviluppi baġitarji u sfidi Il-baġit ġenerali tal-2012 adottat għas-sistema tal-Iskejjel Ewropej baqa' relattivament stabbli, b’żieda żgħira. Bis-saħħa tal-miżuri strutturali deċiżi fl-2011, l-eżekuzzjoni tal-baġit 2012 ipproduċiet saħansitra bilanċ pożittiv. Dawn il-miżuri inkludew l-aġġustament tal-iskala tas-salarju tal-persunal issekondat u għalliema rreklutati lokalment għal dak tal-uffiċjali tal-UE wara r-riforma tar-Regolamenti tal-Persunal tal-UE fl-2004 u organizzazzjoni aktar effikaċi tal-korsijiet. Barra minn hekk, is-salarji tal-persunal issekondat u l-persunal amministrattiv u dak anċillari (AAS) rreklutat wara l-2007 ma ngħatawx żieda fl-2012. Dawn huma rregolati b’metodu parallel għal dak dwar is-salarji tal-persunal tal-UE li ma żdidux minn Lulju 2011 billi l-Kunsill tal-Ministri rrifjuta li jadotta d-deċiżjoni dwar l-adattament tagħhom. Deċiżjonijiet oħra li ttieħdu fl-2012, bħaż-żieda tat-tariffi tal-iskola għall-istudenti tal-Kategorija III għandu jkollhom impatt baġitarju għas-snin ta’ wara. Kien hemm żieda ta' 2,1 % (3,1 % fi Brussell) fl-għadd totali ta’ studenti rreġistrati fl-iskejjel Ewropej meta mqabbel mal-2011, minn 23 367 għal 23 869[6]. Bi 18 017-il student, l-istudenti tal-Kategorija I jikkostitwixxu ftit aktar minn 75 % tal-popolazzjoni tal-Iskejjel Ewropej. Il-kriżi ekonomika kienet għal darb'oħra riflessa fi tnaqqis ulterjuri fl-istudenti tal-Kategorija II, li ammontaw għal ftit inqas minn 5 %. L-għadd ta' studenti tal-Kategorija III reġa' naqas ukoll għal 4 695, u jammonta biss għal ftit inqas minn 20 % bħala medja. It-tnaqqis huwa wkoll riżultat tal-kuntest ekonomiku kurrenti, u politika ta' reġistrazzjoni ferm restrittiva fl-iskejjel iffullati ta' Brussell. Fl-2012, il-medja tal-ispiża annwali għal kull student għall-iskejjel Ewropej kollha kienet ta’ madwar EUR 11 506[7]. Billi xi Stati Membri ma ssodisfawx il-kwoti tas-sekondament tagħhom, id-dħul kien EUR 4,04 miljun inqas minn kemm kien ibbaġitjat, biex b’hekk żdied il-perċentwali tal-kontribuzzjoni finanzjarja tal-UE fil-baġit tas-SSE għal 60 %. Kien hemm 105 postijiet għal għalliema ssekondati mhux mimlija fl-2012, u x'aktarx li n-numru se jiżdied fis-snin li ġejjin jekk ma tinstabx soluzzjoni tanġibbli dwar il-kwistjoni tal-kondiviżjoni tal-ispejjeż. Kontribuzzjonijiet baġitarji (minbarra l-bilanċ favorevoli riportat u l-użu ta’ fondi ta’ riżerva): 2012 (total: EUR 274 420 820) 2011 (total: EUR 275 214 326) Is-salarji tal-għalliema tas-SSE huma dipendenti fuq l-istess mekkaniżmi bħal dawk tal-membri tal-persunal tal-istituzzjonijiet Ewropej. F’Diċembru 2012, billi d-Deċiżjoni dwar iż-żieda fis-salarji ma ttiħditx, il-Kunsill iddeċieda li jnaqqas il-kontribuzzjoni inizjali tal-UE tal-2013 għall-baġit tas-SSE billi jżomm ammont ta’ madwar EUR 2,3 miljun, li jikkorrispondu għaz-żieda potenzjali fis-salarji għall-għalliema fl-2012. Il-baġit totali għas-SSE għall-2013 ġie stabbilit għal EUR 288 324 192 u l-kontribuzzjoni finanzjarja tal-UE għal EUR 171 554 083 (jiġifieri 59,5 %). 4. Żviluppi politiċi u sfidi 4.1. Skejjel akkreditati Wara r-riforma tas-sistema tal-Iskejjel Ewropej, mill-2009 'il quddiem sar possibbli għall-Istati Membri li jitolbu l-akkreditament tal-iskejjel nazzjonali sabiex jippermettulhom li joffru kurrikulu Ewropew u l-Baċċelerat Ewropej. L-iskejjel tat-Tip II jew huma amministrati u ffinanzjati mis-sistemi edukattivi nazzjonali tal-Istati Membri individwali tal-UE jew mill-iskejjel privati. Dawn ġew stabbiliti qrib uħud mill-Aġenziji Ewropej. Tipikament, huma għandhom ukoll għadd kbir ta’ studenti li ġejjin minn sfondi oħra li l-ġenituri tagħhom iridu tip ta’ edukazzjoni Ewropea għal uliedhom. L-iskejjel tat-Tip III jistgħu jkunu pubbliċi iżda wkoll skejjel privati akkreditati mill-Bord tal-Gvernaturi (BtG) li joffru stil Ewropew ta' edukazzjoni lill-istudenti tagħhom, iżda li ma jkollhomx tfal tal-persunal tal-UE rreġistrati u mhemmx għalfejn ikollhom xi Aġenzija Ewropea fil-viċinanzi. Żewġ skejjel akkreditati fetħu l-bibien tagħhom f’Settembru 2012: skola tat-Tip II, l-International School of The Hague (il-Pajjiżi l-Baxxi) u skola tat-Tip III f’Bad Vilbel (il-Ġermanja). Wara l-iffirmar tal-ftehim dwar kwistjonijiet pedagoġiċi bejn is-Segretarju Ġenerali tal-Iskejjel Ewropej u l-awtoritajiet Olandiżi, l-iskola f’The Hague se tkun tista' tersaq lejn il-Kummissjoni Ewropea għall-kontribuzzjoni finanzjarja mill-UE. Il-faljs tal-konformità ġew approvati mill-BtG f’Diċembru 2012 għal żewġ skejjel oħra li għaddejjin mill-proċedura ta’ akkreditazzjoni, jiġifieri l-Iskolarizzazzjoni Ewropea ta' Tallinn (l-Estonja) u l-Iskola Ewropea ta’ Kopenhagen, (id-Danimarka), li t-tnejn li huma mistennija jiftħu f’Settembru 2013. Sitt skejjel nazzjonali kienu ġew akkreditati fis-snin preċedenti, li jinsabu fi: Parma (l-Italja), f’Dunshaughlin (l-Irlanda), Heraklion (il-Greċja), Helsinki (il-Finlandja), Strasburgu (Franza) u Manosque (Franza). Bl-eċċezzjoni ta’ Manosque, l-iskejjel kollha ffirmaw ftehim ta’ kontribuzzjoni mal-UE u qed jirċievu kontribuzzjonijiet finanzjarji mill-Kummissjoni. Bejn is-sena skolastika 2009/2010 u Jannar 2013 huma rċevew ammont totali ta’ EUR 11 345 706. 4.2. Iffullar / infrastruttura L-għadd totali ta’ reġistrazzjonijiet ta' studenti tal-Kategorija I kompla jiżdied fl-2012 u għadd ta’ skejjel qed jiffaċċjaw problema serja ta' ffullar. Is-sitwazzjoni hija partikolarment kritika għall-SE ta’ Brussell II u III, u ta’ Frankfurt. Fi Brussell, l-għadd totali ta’ studenti laħaq l-10 606 fil-bidu tas-sena skolastika 2012/2013, li huwa 321 aktar mis-sena ta' qabel. Il-pressjoni tinħass speċjalment fl-iskejjel f’Woluwe u f’Ixelles, fejn il-problemi ta' saturazzjoni jwasslu għal diffikultajiet ta' kuljum fil-faċilitajiet komuni. Barra minn hekk, wieħed diġà jista’ jara li anke l-iskola li nfetħet dan l-aħħar f’Laeken se tilħaq il-limiti tal-kapaċità tagħha malajr (żieda tal-popolazzjoni ta’ 44,5 % fl-2012). Bħala riżultat ta' dan fl-SE ta’ Brussell hemm fis-seħħ politika ta’ reġistrazzjoni ferm restrittiva. Il-ħtieġa għal ħames skola hija kkonfermata għall-2015, u l-Kummissjoni Ewropea kompliet tinsisti li l-awtoritajiet Belġjani għandhom jagħmlu proposta dwar il-post għal skola ġdida fi Brussell. Il-provvediment tal-ħames skola flimkien ma’ reviżjoni strutturali xierqa tad-distribuzzjoni tat-taqsimiet tal-lingwa bejn l-SE ta’ Brussell biss se jtaffu kif xieraq il-problemi tal-infrastruttura u jaċċertaw allokazzjoni iktar effiċjenti u ekonomika tar-riżorsi. Is-Segretarju Ġenerali tal-SE ngħata mandat mill-Bord tal-Gvernaturi f’Diċembru 2012 biex jippreżenta proposta konkreta għall-kompożizzjoni tat-taqsimiet tal-lingwa fil-ħames skola għal-laqgħa li jmiss. Matul l-2012, il-Kummissjoni indirizzat il-kwistjoni tal-ħames skola mal-awtoritajiet Belġjani f’diversi okkażjonijiet. Il-Viċi-President kitbet ukoll lill-Prim Ministru Di Rupo u l-kwistjoni ġiet diskussa mit-Task Force UE-Belġju. F’Diċembru 2012, il-Gvern Belġjan iddeċieda li joħloq grupp ta’ ħidma ristrett (magħmul mir-rappreżentanti tal-awtoritajiet Belġjani, is-Segretarju Ġenerali tal-SE u l-Kummissjoni) sabiex jevalwa l-bżonnijiet reali għall-ħames Skola fi Brussell u jippermetti t-teħid tad-deċiżjoni finali dwar il-post potenzjali tagħha. Il-grupp huwa pproduċa rapport finali fl-ewwel nofs tal-2013, li ntbagħat lill-Prim Ministru. Id-dokument jikkonferma l-ħtieġa tal-ħames skola u jsemmi l-postijiet possibbli tagħha. L-SE ta’ Frankfurt ukoll qed tħabbat wiċċha ma’ aktar u aktar problemi ta' ffullar gravi, b’żieda għolja ta' studenti tal-Kategorija I. Bħala riżultat tad-deċiżjoni dwar is-Superviżjoni Bankarja, hija mistennija żieda oħra fil-persunal impjegat fil-Bank Ċentrali Ewropew sa mill-bidu tal-2013, u l-iskejjel diġà ffullati se jkollhom jaċċettaw għadd pjuttost kbir ta’ studenti ġodda. Billi huwa obbligu tal-pajjiż ospitanti li jipprovdi l-infrastruttura għall-iskola/iskejjel Ewropea/Ewropej fit-territorju tiegħu, il-Kummissjoni indirizzat il-kwistjoni mal-awtoritajiet Ġermaniżi u issa qed tistenna proposta ta’ miżuri konkreti li għandhom jittieħdu rigward estensjoni tas-sit eżistenti u l-installazzjoni ta’ containers ipprefabbrikat addizzjonali fil-bini tal-iskola bħala soluzzjoni temporanja. 4.3. Qsim tal-ispejjeż mill-Istati Membri Il-kobor tal-kontribuzzjoni finanzjarja tal-Unjoni Ewropea għas-Sistema tal-Iskejjel Ewropej (SSE) hija dipendenti fuq id-daqs ta’ dawk tal-Istati Membri. Fl-2012 din ġiet stabbilita għal EUR 165,4 miljun. Madankollu, il-problema strutturali tan-nuqqas ta’ għalliema ssekondati saret aktar gravi anki fl-2012 b’105 kariga vojta (fosthom 47 post Anglofonu, 18 Frankofonu u 17 Ġermafonu) li wasslu għal tnaqqis ta’ dħul ta’ madwar EUR 4,04 miljun. Id-dibattitu mniedi mir-Renju Unit matul il-presidenza tiegħu tas-SSE fl-2011/2012 dwar il-kondiviżjoni tal-ispejjeż bejn l-Istati Membri, u d-diskussjonijiet fil-grupp ta’ ħidma maħluq biex jittratta dik il-kwistjoni, ma wasslux għal xi riżultati tanġibbli matul is-sena. Il-kwistjoni tal-kondiviżjoni tal-ispejjeż hija tal-akbar importanza speċjalment għar-Renju Unit u l-Irlanda, għaliex huma mitluba jissekondaw bosta għalliema minħabba d-domanda għolja għall-korsijiet bl-Ingliż. Il-pajjiżi li jitkellmu bil-Franċiż u l-Ġermaniż ukoll jesperjenzaw sfidi simili. Minkejja l-isforzi tal-Kummissjoni u r-Renju Unit biex iħeġġu l-Istati Membri l-oħra biex isibu soluzzjoni kostruttiva għall-problema, ma hemm ebda konsensus fuq kif isir tajjeb għan-nuqqasijiet fis-sistema. L-ispejjeż ta’ għalliema rreklutati lokalment b'riżultat ta’ nuqqas ta’ għalliema ssekondati huma fis-sistema kurrenti mħallsa kompletament mill-kontribuzzjoni finanzjarja tal-UE. Barra minn hekk, id-deċiżjoni tar-Renju Unit li la tissekonda għalliema ġodda u lanqas tissostitwixxi lil dawk li jitilqu l-kompiti tagħhom tpoġġi s-sistema tal-Iskejjel Ewropej f’sitwazzjoni diffiċli ħafna kemm finanzjarjament kif ukoll f’termini ta’ reklutaġġ prattiku. Il-Kummissjoni se tkompli bl-isforzi tagħha biex tikseb riżultati konkreti fil-kondiviżjoni tal-ispejjeż bejn l-Istati Membri. 4.4. Tariffi tal-iskola tal-Kategorija III Aspett importanti tar-riforma tas-sistema tal-Iskejjel Ewropej deċiża mill-Bord tal-Gvernaturi (BtG) f’April 2009 kien li tingħata aktar awtonomija lill-iskejjel Ewropej tat-Tip I fl-aspett pedagoġiku, amministrattiv u finanzjarju tal-operat tal-iskola. Għalhekk, il-Bordijiet Amministrattivi tal-iskejjel ġew iddelegati bis-setgħat biex jistabbilixxu l-livelli tat-tariffi tal-iskejjel għall-istudenti tal-Kategorija III fil-limiti ta’ firxa stabbilita. Wara dik id-deċiżjoni l-Uffiċċju Ewropew tal-Privattivi (UEP) talab għad-definizzjoni tal-firxa stabbilita mill-BtG f’April 2011. Sussegwentement, ġie stabbilit grupp ta’ ħidma li jipproponi reviżjoni. Fil-mandat tiegħu, il-grupp ta’ ħidma “Tariffi tal-Iskola” ddiskuta ż-żieda tat-tariffi tal-iskola għall-istudenti tal-Kategorija III, u t-tnaqqis tat-tariffi tal-iskejjel għall-aħwa, u ppreżenta proposti lill-BtG. Fil-laqgħa tiegħu f’Diċembru 2012 il-BtG, wara diskussjonijiet intensi, iddeċieda fuq għażla ta' kompromess biex iżid it-tariffi għall-istudenti tal-Kategorija III b’25 % (+/- 5 % skont id-deċiżjoni ta' kull skola), għat-tfal kollha li għadhom kif ġew irreġistrati f’dik il-kategorija minn Settembru 2013. Barra minn hekk, it-tnaqqis ta’ tariffi għall-aħwa tniżżel għal 20 % għall-ewwel wieħed u 40 % għall-aħwa kollha ulterjuri, mis-sena skolastika 2013/2014 għat-tfal kollha l-ġodda tal-Kategorija III. Il-Kummissjoni tilqa’ din id-deċiżjoni peress li se tikkontribwixxi għat-tnaqqis tad-distakk bejn l-ispiża ġġenerata mill-istudenti tal-Kategorija III u d-dħul riċevut mit-tariffi. 4.5. Każijiet legali Fl-2012 ma kienx hemm każijiet ġodda li jikkonċernaw is-sistema tal-Iskejjel Ewropej ippreżentati lill-Qorti tal-Ġustizzja. Fi Frar, il-Qorti ħarġet sentenza favur il-Kummissjoni dwar l-appell imressaq kontra r-Renju Unit (C-545/09) dwar l-esklużjoni tal-għalliema ssekondati għall-Iskejjel Ewropej mir-Renju Unit mill-aġġustamenti tas-salarji mogħtija lill-għalliema impjegati fi skejjel nazzjonali għat-tul tal-kuntratt tagħhom. Il-Kummissjoni qed tinsisti li r-Renju Unit jikkonforma mas-sentenza u qed jittieħdu passi għall-implimentazzjoni korretta tagħha. 4.6. Awditu intern Fi ħdan il-qafas ta’ Ftehim dwar il-Livell ta’ Servizz (FLS) konkluż bejn il-Bord tal-Gvernaturi u s-Servizz tal-Awditjar Intern (SAI) tal-Kummissjoni fl-2007, is-SAI kien qed iħejji b'mod regolari pjanijiet ta’ azzjoni għall-awditu għall-Iskejjel Ewropej. Fl-2012 is-SAI wettaq eżerċizzju tal-valutazzjoni tar-riskji li r-riżultati tiegħu servew bħala bażi biex jiġi abbozzat pjan ta' awditu strateġiku għall-Iskejjel Ewropej 2013-2015. Għadd ta’ kwistjonijiet importanti ġew identifikati, li jeħtieġ li jkunu segwiti mill-qrib mis-sistema tal-Iskejjel Ewropej. Il-Kummissjoni se tkun qed issegwi dan mill-qrib sabiex tiżgura li r-rakkomandazzjonijiet tal-awditu qegħdin jiġu kkunsidrati serjament mill-partijiet ikkonċernati. 5. L-iżviluppi u l-isfidi organizzazzjoanli u pedagoġiċi 5.1. Ir-riforma tal-baċċellerat Ewropew L-organizzazzjoni impekkabbli tal-eżami tal-baċċelerat Ewropew hija element kruċjali għall-kredibilità tad-diploma. Ir-riforma tal-2009 tas-sistema tal-Iskejjel Ewropej kellha bħala wieħed mill-għanijiet tagħha li tagħmel l-eżamijiet tal-Bakkalawrjat Ewropew aktar effiċjenti u orħos. Minbarra d-deċiżjonijiet meħuda preċedentement dwar l-arranġamenti simplifikati għall-organizzazzjoni tal-eżamijiet, f’April 2012 il-Bord tal-Gvernaturi (BtG) ddeċieda dwar l-istruttura l-ġdida tal-karti tal-mistoqsijiet li se jidħlu fis-seħħ mis-sessjoni tal-Bakkalawrjat tal-2015. Matul is-sessjoni tal-Bakkalawrjat Ewropew tal-2012 inqalgħu xi problemi organizzazzjonali waqt l-eżamijiet tal-matematika, u dawn wasslu għal diversi reazzjonijiet negattivi mill-istudenti u l-ġenituri. Konsegwentement, il-President tal-Bord tal-Eżami tal-Baċċelerat Ewropew 2012 talab espert mill-Istitut tal-Edukazzjoni fil-London University biex joħloq rapport li wassal għad-deċiżjoni li l-punteġġi finali tat-testijiet tal-matematika se jiġu aġġustati u li l-eżami jista’ jkun ripetut f’Settembru minn dawk li xtaqu jagħmlu dan. Il-Kummissjoni jiddispjaċiha li nqalgħu dawn it-tip ta’ problemi ta’ organizzazzjoni, għaliex idgħajfu r-reputazzjoni u l-kredibbiltà tad-diploma. Fuq it-talba tal-Kummissjoni ġie miżjud punt speċjali fl-aġenda tal-laqgħa tal-Kumitat Pedagoġiku Konġunt f’Ottubru 2012, fejn is-Segretarju Ġenerali tal-SE spjega li kienu ttieħdu passi speċjali kif irrakkomandat fir-rapport mill-espert. Il-Kummissjoni talbet ukoll lis-Segretarju Ġenerali tal-SE biex janalizza s-sitwazzjoni fid-dettall u jipproponi miżuri konkreti li se jippermettu li jiġu evitati problemi bħal dawn fil-ġejjieni. Barra minn hekk, il-Kummissjoni tqis li huwa meħtieġ li jiġi ċċarat il-qafas ġuridiku li jiddefinixxi b’mod espliċitu l-proċeduri f’każ ta’ dan it-tip ta’ problemi. Il-kwistjoni ġiet diskussa wkoll fil-laqgħa tal-BtG f’Diċembru 2012 u s-segwitu tar-rakkomandazzjonijiet dwar l-Bakkalawrjat 2012 se jiġu ppreżentati lill-BtG fl-2013. 5.2. Azzjonijiet għal studenti bi Bżonnijiet Edukattivi Speċjali (BES) L-integrazzjoni ta’ studenti bi bżonnijiet speċjali fl-iskejjel Ewropej hija kwistjoni ta’ importanza kbira għall-Kummissjoni. Għal sena oħra kienet osservata żieda fl-istudenti BES fl-iskejjel Ewropej fl-2012 (702 studenti fis-sena skolastika 2012/2013 meta mqabbla ma’ 640 fl-2011/2012 u 619 fl-2010/2011)[8]. Din iż-żieda turi l-iżvilupp konsiderevoli tal-politika tal-BES. Saru sforzi biex jinġabru flimkien dawk l-istudenti bl-istess bżonnijiet speċjali, u biex ikun ġestit aħjar il-baġit għall-BES. L-ispiża totali tal-appoġġ għall-BES għas-sena finanzjarja 2012 tammonta għal EUR 4 121 172. Fil-laqgħa tiegħu ta' Diċembru 2012 il-Bord tal-Gvernaturi approva l-politika l-ġdida dwar il-Forniment ta’ Appoġġ Edukattiv fl-Iskejjel Ewropej[9], dokument li jarmonizza l-għanijiet u l-prinċipji kollha ta’ appoġġ edukattiv fl-iskejjel. Din tissostitwixxi d-dokumenti kollha ta’ qabel dwar is-sostenn għall-BES u se tidħol fis-seħħ f’Settembru 2013. 5.3. Organizzazzjoni tal-istudji fiċ-ċiklu sekondarju Bħala parti mill-modernizzazzjoni tas-sistema tal-Iskejjel Ewropej u l-isforzi biex din issir aktar effiċjenti, fil-laqgħa tiegħu f’April 2012 il-Bord tal-Gvernaturi ta mandat lis-SĠ biex jipproponi reviżjoni tal-organizzazzjoni tal-istudji fiċ-ċiklu sekondarju. Inħoloq grupp ta’ ħidma biex jagħmel dan u l-għan tiegħu huwa li jipproponi miżuri li jippermettu mhux biss l-organizzazzjoni aktar effiċjenti tal-istudji fiċ-ċiklu sekondarju iżda wkoll li jiġi mminimizzat l-għadd ta’ dawk li jitilqu mill-iskola kmieni. Se jiġu ppreżentati proposti konkreti lill-BtG għal deċiżjoni fl-2013. 6. L-isfidi tal-futur Fl-klima finanzjarja diffiċli li qed tkompli, l-isfida ewlenija tas-sistema tal-Iskejjel Ewropej fis-snin li ġejjin se tkun dik li tibqa tipprovdi edukazzjoni ta’ kwalità għolja lill-istudenti tagħha filwaqt li tagħmel kull sforz biex timmodernizza l-istruttura u tirrazzjonalizza s-sistema. Ir-riorganizzazzjoni tal-istudji fiċ-ċiklu sekondarju se tkun waħda mill-kwistjonijiet ewlenin involuti fl-2013. Li s-sistema ssir aktar effiċjenti, filwaqt li tinżamm l-attrattività u l-kwalità għolja tal-kurrikuli tal-Iskejjel Ewropej hija sfida li issa trid tiġi ffaċċjata. Il-Kummissjoni qiegħda tkun kontinwament imħassba bid-diffikultajiet li xi Stati Membri jidhru li għandhom biex jissodisfaw l-obbligi tagħhom, kemm f’li jissekondaw l-għalliema u kif ukoll f’termini ta’ infrastruttura. Għalhekk hija se tagħmel l-almu tagħha biex tilħaq kunsens dwar il-kwistjoni tal-kondiviżjoni tal-ispejjeż, sabiex ikun hemm bilanċ fil-piż bejn l-Istati Membri. B’kunsiderazzjoni tal-ħtiġijiet evidenti għall-ftuħ tal-ħames Skola Ewropea fi Brussell, il-Kummissjoni se tippersisti bit-talbiet lill-awtoritajiet Belġjani biex jipproponu post konkret viċin l-uffiċċji/il-postijiet ta’ residenza tal-persunal tal-UE li jindirizzaw il-ħtiġijiet infrastrutturali u l-aspettattivi tal-ġenituri li għalihom skola Ewropea ħafna drabi tkun l-unika għażla għal uliedhom. [1] Ċifri statistiċi dwar il-popolazzjoni tas-SE huma mogħtija fir-Rapport tas-Segretarju Ġenerali tal-SE "Facts and Figures on the beginning of the 2012-2013 school year in the European Schools" ( http://www.eursc.eu/fichiers/contenu_fichiers2/1842/2012-10-D-15-en-1.pdf) [2] Ir-regoli li jirregolaw l-ammissjoni fl-iskejjel Ewropej huma mogħtija fid-Diġest tad-Deċiżjonijiet tal-BtG tal-Iskejjel Ewropej ( http://www.eursc.eu/fichiers/contenu_fichiers2/1794/2011-04-D-4-en-1.pdf) [3] Régie des Bâtiments: L-aġenzija federali Belġjana responsabbli mill-bini uffiċjali. [4] Politika dwar ir-reġistrazzjoni fl-SE fi Brussell għas-sena skolastika 2012-2013, dokument 2011-10-D-33-en-D (http://www.eursc.eu/index.php?id=248&l=2) [5] Minħabba ċ-ċaqliq tal-Joint European Torus (JET) lejn Cadarache (Franza). [6] Ara n-nota f'qiegħ il-paġna nru 1. [7] Dejta finanzjarja mogħtija fir-Rapport Annwali tal-Kontrollur Finanzjarju tal-Iskejjel Ewropej, id-dokument 2013-02-D-6-en-1 [8] Ċifri mogħtija fi "Statistics on the integration of SEN pupils into the European Schools in the year 2012", dokument 2013-01-D-28-en-2 [9] Id-dokument 2012-05-D-14-en-5